Radiocity jibda jxandar fil-qalba tal-komunità Beltija
Ftehim li wassal biex ir-radju jaħdem mill-qrib mas-Società Filarmonica Nazionale La Valette F'għeluq l-10 sena minn kemm ilha xxandar fost il-komunità Beltija, RadioCity mis-Sibt bdiet esperjenza ġdida ta' xandir mis-sede tas-Società Filarmonica Nazionale La Valette, fi Triq ir-Repubblika l-Belt. Id-direttur u l-maniġer tal-istazzjon fuq il-frekwenza 98FM, Carmelo Zammit, tana aktar tagħrif dwar dan il-ftehim. "Issa bi ftehim u wara ħafna tentattivi biex ningħaqdu mas-Società Filarmonica Nazionale La Valette, biex aħna niġu fis-Soċjetà u hekk inkunu fi Strada Rjali, il-post fejn jixraqlu radju tal-komunità Beltija, ilħaqna dan il-ftehim fejn huma offrewlna s-sede, aħna nxandru minn hawnhekk, huma jagħmlu l-parti tagħhom, ikollhom il-ħin tagħhom fuq l-istazzjon u jwasslu l-vuċi tagħhom ukoll bħala Soċjetà." Ritratt: Carl Farrugia Ma jistax jonqos li bi studios ġodda, RadioCity kif ukoll Radju La Valette ħejjew skeda mżewwqa ta' programmi varjati, li wieħed anki jista' jsegwi online permezz tal-live streaming: "Mis-Società Filarmonica Nazionale La Valette, għandhom programmi ta' marċi, ta' kultura u oħrajn li fihom jiġu intervistati bosta nies. Nista' ngħid il-programmi kollha. Bħala RadioCity imexxu programmi kemm ta' informazzjoni u mużika biex nolqtu l-gosti ta' kulħadd." Fi kliem il-President tas-Soċjetà, Jonathan Grima, din kienet kisba importanti għaliha, kemm minħabba l-fatt li l-banda bħalissa ma tistax issemma leħinha kawża tal-pandemija u anki biex twessa' l-vuċi tagħha 3 snin qabel anniversarju importanti għaliha. "Is-Soċjetà qed taħseb għall-festi tal-150 sena, ħa jkollna festi ċentinarji kbar bħalma jixirqilha Società Filarmonica Nazionale, u b'din is-sistema ta' radju tal-komunità Beltija nistgħu nxandru l-affarijiet li qed isiru minna u minn għaqdiet oħra tal-Belt Valletta." It-tnedija ta' din il-kollaborazzjoni, li anki ġie fis-seħħ b'kuntratt quddiem nutar pubbliku, saret fi tmiem konferenza tal-aħbarijiet is-Sibt filgħodu li fiha l-istudios ġew imbierka mill-Arċipriet tal-Kolleġġjata ta' San Pawl, il-Kan, David Cilia. Ritratt: Carl Farrugia Ikkummenta Radju tal-komunità